અમદાવાદની એક કૉલેજના ગુજરાતીના અધ્યાપક અને ગુજરાતી ભાષા પર સંશોધનકર્તા ડૉ.નિસર્ગ આહીર કહે છે, “વાતચીતમાં હિન્દી કે અંગ્રેજીનો ઉપયોગ કરવાથી પોતે સુધરેલા કે હોશિયાર સાબિત થશે તેવી ભ્રામક માન્યતા લોકોનાં મનમાં બંધાતી હોય છે. મોટાં શહેરોમાં આ સ્થિતિ વધુ જોવા મળે છે. જ્યાં દુકાનદારો, રિક્ષાવાળાઓ, સેલ્સમેન અને રિસેપ્શનિસ્ટ વગેરે ગુજરાતી ગ્રાહક સાથે પણ હિન્દી કે અંગ્રેજીમાં જ વાત કરે છે. બહુભાષી લોકોની વચ્ચે બીજી ભાષાનો પ્રયોગ થાય તે સમજી શકાય, પરંતુ તથ્યોના આધારે એ જણાય છે કે ગુજરાતીઓ માતૃભાષાનું ગૌરવ વધારવાનો મત ધરાવતા નથી. જો આમ જ થતું રહેશે તો ગુજરાતી ભાષા પોતાનું અસ્તિત્વ ખોઈ બેસશે અને ગુજરાતી ભાષાનું સમૃદ્ધ શબ્દભંડોળ ધીમેધીમે ઓછું થઈ જશે.”